《西寺施粥 其二》
清代·呼谷

晨朝操瓢勺，襁负及子孙。重趼五里至，后先争一门。

涓滴未入口，假息半游魂。须臾见人色，果腹椅树根。

幸脱胥吏手，众施历历存。殿角旭射光，群饮声泉奔。

施者见受人，举体同春温。取意快目前，冥报奚暇论。

安得嗣旬月，更使被远村。

作者简介：呼谷，初名简在，字德下，昆山人。明诸生。有《葵园集》。